বাড়ি থেকে উচ্চ মাধ্যমিক পরীক্ষা দিতে বেরিয়েছিল ৩ জন। পরীক্ষা দেওয়া হলেও দিনের শেষে খুনের অভিযোগে হাজতে ঠাঁই হল তিন ছাত্রের। ঘটনাস্থল উত্তর ২৪ পরগনার বসিরহাট।
বসিরহাট টাউন স্কুলের তিন ছাত্র একসঙ্গে মোটরবাইকে চড়ে বসিরহাট দণ্ডিরহাট স্কুলে পরীক্ষা দিতে যাচ্ছিল। বাইকের গতি ছিল লাগামছাড়া। মাঝপথে ষষ্ঠীতলার কাছে ওই ছাত্রদের বাইক এক পথচারীকে সজোরে ধাক্কা মারে। ওই পথচারী রাস্তায় ছিটকে পড়লেও
বাইক নিয়ে তিন ছাত্র ঘটনাস্থল থেকে পালায়। স্থানীয় বাসিন্দারা গুরুতর আহত ওই ব্যক্তিকে তুলে হাসপাতালে নিয়ে যান। কিন্তু কিছুক্ষণের মধ্যেই মৃত্যু হয় তাঁর। জানা যায়, সন্দেশখালির বাসিন্দা ৩০ বছরের ওই যুবকের নাম শুভঙ্কর বৈদ্য। তিনি বসিরহাট
আদালতের একজন মুহুরি।
এর পরেই ক্ষুব্ধ স্থানীয় বাসিন্দারা বসিরহাট-হাসনাবাদ রোড অবরোধ করে অভিযুক্তদের শাস্তির দাবি জানান। ঘটনার প্রত্যক্ষদর্শীদের থেকে তিন ছাত্রের স্কুল-ইউনিফর্মের রং জেনে নিয়ে দণ্ডিরহাট স্কুলে হানা দেয় পুলিশ। অভিযুক্ত তিন ছাত্র তখনও পরীক্ষা
দিচ্ছিল। প্রত্যক্ষদর্শী কয়েকজনই ওই তিন ছাত্রকে চিহ্নিত করেন। পুলিশি পাহারায় পরীক্ষা শেষ হওয়ার সঙ্গে সঙ্গেই ৩ জনকে গ্রেফতার করা হয়।
                                           দেখুন ভিডিও